先雲洲訪予於萬玉歸而寄詩因用其韻
作者：釋文珦
朝代：宋

paragraphs: 曉行竺山心，草露濡衣襟。
稽留雖在眼，謝客難重尋。
靈木逾千齡，斤斧日見侵。
侵伐殊未已，使我老氣瘖。
雅樂寖不作，滿耳侏離淫。
野性羞雷同，自爲梁父吟。
疵賤苦無力，安能變夷音。
畏塗不可行，林下甘陸沈。
世道已如此，懷抱那易禁。
獨愛古桂林，歲晚猶森森。
此桂亦未保，慨歎良又深。